Стена.

(Мисля, че четейки това заглавие, всеки читател най-вероятно би погледнал към най-близката заграждаща го от някоя страна плоскост и би се зачудил „що за тъпо заглавие” ... Но нека не избързваме.)

Всяко ново предизвикателство, което се появява на хоризонта като огромна възможност за преодоляване на себе си и в последствие и на самата трудност. Огромна възможност за нови знания, опит и увереност. Най-голямото щастие на този свят.

Ако е малко предизвикателце, може да се интерпретира като stepping stone, който да те подготви за нещо по-голямо, мащабно и трудно в бъдещето. Батутче.

Всяко следващо нещо, което трябва да се прескочи, и ако си извън форма, не просто се проваляш в текущото изпитание, ами си удряш коляното на ръба ѝ, след това падаш лошо, чупиш си глезена и трябва 3 месеца да се възстановяваш от травмата...

Творение на изкуството, чиято всяка тухла представлява различен епизод от живота, спомен, в който си се свързал с някого или със себе си.

Граница, която дава така нужното разграничение между належащия свят и този, който в последствие може да стане належащ, но в момента не е.

Бариера между характери и култури, обречени на възхищение и привличане едни към други, но само дотам, заради тая проклета бариера.

Метафора за теб самия и за това как ако не си поставиш основите като хората и ако не си ошлайфаш някои от ръбовете, нищо няма да стане...

Всяка мисъл, наложена от теб самия или от обществото, пречеща на свободното разсъждение.

Това, в което ще се забия, така, както съм тръгнала.

Броня, пазеща ме от лошото влияние на околната среда и онези, които твърдят, че ми желаят доброто. Защото човек обезателно трябва да отсява какво желае да стига до него.

Безброй книги, наредени една до друга и върху друга. За предпочитане прочетени.

Прословутото ми тегнещо над мен, абсолютно ужасяващо, злобно, чакащо в готовност за атака, разрушаващо ме от вътре и вън Бъдеще.

Нещо, на което да се покатериш, за да отбраняваш територията си от нападатели. С порти.

Символът на нещо невъзможно. Крайна точка на някой път. Задънена улица.

Монетната повърхност между двете страни на монетата. Това, което им позволява да са.

Всичките ти мощ, смелост и твърдост, когато желязото срещаш с железни си гърди.

Коя ли от тези стени е най-висока и коя ли е надвиснала над мен най-заплашително...

Надявам се да е гигантска стена от шоколад. :3